# Bestyrelsesmøde

## 4. juni 2020

**UDSENDT DAGSORDEN:**

1. **Godkendelse af dagsorden og referat fra sidste bestyrelsesmøde**
2. **Siden sidst**
   1. HM
   2. Senatsformanden
3. **Viborg Katedralskoles udfordringer i forbindelse med Covid-19**
4. **Fordeling af elever**

Bilag A

1. **Studie- og sprogrejser**

Bilag B

1. **Status på IB**

Bilag C

1. **Orientering om status på arbejdet med skolens indsatsområder**

Bilag D

1. **Økonomi**

Bilag E

1. **Kommende bestyrelsesmøder**

* 24. september 2020

mødet afholdes på Aarhus Universitet (afgang fra VK kl. 15.15)

* 10. december 2020
* 18. marts 2021
* 8. juni 2021

1. **Evt.**
2. **Rundvisning i ny kollegiebygning**

Deltagere: Esben Hvam, Jens Rohde, Annette Rasmussen, Tine Sommer, Claus Dithmer, Maria Diget Aamann, Oliver Simmelsgaard, Johan Nørgaard Kjeldsen, Oscar Lykkegaard Jakobsen, rektor Helge Markussen, vicerektor Marianne Westergaard og økonomichef Lena Mørch Nielsen.

**REFERAT**

1. Esben bød velkommen. En særlig velkomst til Oscar Lykkegaard Jakobsen, som er nyt medlem af skolens bestyrelse i egenskab af nyvalgt formand for Senatet. Dagsordenen til mødet og referatet fra sidste møde blev godkendt.
2. Siden sidst:

a: Orientering af Helge:

1. Der er i år stor usikkerhed om, hvor mange nye 1.g elever skolen får til august. På grund af Covid-19 får skolen først de endelige karakterer fra grundskolerne på et sent tidspunkt. Det afklares derfor først lige inden sommerferien, hvor mange der skal til optagelsesprøve. Flere af de elever, som har søgt optagelse og efterfølgende orlov i næste skoleår for at tage ophold i udlandet, har valgt at droppe deres udlandsophold og starte i år alligevel.
2. Uddannelseschef Carsten Søndergaard har fået ny stilling på en anden skole. Ledelsen har i den forbindelse valgt at organisere sig anderledes, bl.a. således at der ikke ansættes en ny uddannelseschef. Skolen har i stedet ansat en kommunikationsmedarbejder.
3. Der arbejdes intenst på hold- og opgavefordelingen til det kommende skoleår, men som tidligere år vil der være behov for løbende ændringer.

Senatet:

1. Oscar Lykkegaard Jakobsen er valgt som ny Senatsformand. Det lykkedes at få gennemført valget på trods af udfordringer på grund af Covid-19.
2. Det er lykkedes at afholde virtuelle Senatsmøder.
3. Onsdag den 11. marts 2020 lukkede skolen ned på grund af Corona. De første par dage arbejdede eleverne selv, mens ledelsen og lærerne forberedte virtuel undervisning. Helge roste lærerne for en fantastisk indsats. Alle fortjener stor ros for deres omstillingsparathed, kreativitet og tilgang til en meget vanskelig situation. Allerede fra første mandag i ugen efter nedlukningen var der virtuel undervisning, og både lærere og elever udviste stor omstillingsparathed. Da situationen var ny for alle, krævede dette en stor omlægning af arbejdsmåden, og i den forbindelse var der mange, som nød godt af hjælpsomme kolleger. Kollegerne sparrede i vidt omfang om løsningen af opgaverne.

Det var svært at vurdere, hvordan mængden af opgaver blev oplevet hos eleverne. Mange elever følte sig presset, og arbejdsmængden måtte løbende tilpasses.

Claus og Maria oplyste, at kollegerne er meget tilfredse med den måde, som skolens ledelse har håndteret nedlukningen. De roste bl.a., at alle lærere blev kontaktet af deres nærmeste leder om hvordan de havde det og hvordan det gik med undervisningen. Der blev udvist forståelse for vanskeligheder med samtidig at have børn hjemme og undervise virtuelt.

Helge roste også lærernes omstillingsparathed i forbindelse med, at skolen blev genåbnet for 3.g’erne. Mange lærere skulle nu både undervise på skolen og undervise virtuelt. Retningslinjerne fra Sundhedsstyrelsen gjorde, at mange klasser var fordelt på flere lokaler, hvilket betød yderligere udfordringer for lærerne. Da der blev åbnet for, at 1. og 2.g’erne kunne komme tilbage på skolen, blev Sundhedsmyndighedernes retningslinjer atter ændret. Helge roste også det øvrige personale: kontor, køkken, pedel og rengøring, som fra en side af har udvist stort engagement med at løse de mange og svære udfordringer forårsaget af de skærpede hygiejne- og afstandskrav og skemaændringerne. De mange ændrede udmeldinger fra de centrale myndigheder indebar også en stor arbejdsbyrde med konstante tilpasninger. I forhold til eksamensplanlægningen er det med en meget stor indsats lykkedes at få planlagt 3.g’ernes sidste eksamen, således at alle får mulighed for, at familien kan samles og gennemføre traditionen med at sætte huen på studenten efter den sidste eksamen. Netop nu planlægges dimissionen efter de sidste nye retningslinjer, hvor der gøres alt for at gennemføre så festlig en afslutning som muligt.

Bestyrelsen tog orienteringen til efterretning.

Erfaringerne med virtuel undervisning evalueres både i kommunikationsudvalget og i pædagogisk udvalg. Der er på skolen enighed om at udnytte de positive erfaringer også i fremtiden.

Bestyrelsen bakker op om en grundig evaluering.

1. Helge orienterede om udfordringerne med fordeling af elever på de gymnasiale uddannelser. En ekspertgruppe nedsat af regeringen har udarbejdet forskellige modeller til fordeling. Danske Gymnasier har nedsat en arbejdsgruppe, som ser på ekspertgruppens modeller. Helge er medlem af denne arbejdsgruppe. Helge redegjorde for fordele og ulemper ved de forskellige modeller.

Bestyrelsen tog orienteringen til efterretning.

1. Sprogrejserne for skolens 1.g’ere blev som følge af Covid-19 aflyst. Rejserne var bestilt, og for de fleste hold betalt. Skolen er blevet lovet, at det rejsebureau, som rejserne er købt hos, vil refundere samtlige indbetalinger. Tyskgruppens rejse til Berlin er en pakkerejse, som skal refunderes af Rejsegarantifonden. For udgifter til sprogskolerne gælder, at skolerne enten har tilbageført de indbetalte beløb eller ikke opkrævet pengene. En sprogskole i Nice er desværre gået konkurs, hvorfor det indbetalte beløb på ca. 100.000 kr. er tabt. Bestyrelsen drøftede, om skolen kan dække tabet. Undervisningsministeriet har angiveligt meddelt, at der ikke er hjemmel til det. Bestyrelsen fandt ikke, at det var en mulighed at bede alle elever at dække tabet solidarisk. Bestyrelsen delte ledelsens ærgrelse over, hvis franskeleverne skal betale ca. 2.300 kr. for en sprogskole, de ikke har haft udbytte af.

Bestyrelsen besluttede, at alle rejser fremover skal bestilles gennem et rejsebureau dækket af Rejsegarantifonden. Det gælder både sprogskole, transport og ophold.

1. Marianne orienterede om status på IB. Eksamen er aflyst på grund af Covid-19, men der arbejdes intenst fra IB organisationen på, at eleverne ud fra statistiske beregninger kan få karakterer. Forældrene til eleverne på IB har givet positive tilbagemeldinger på lærernes virtuelle undervisning i nedlukningsperioden. På IB er der den særlige udfordring i at undervise virtuelt, at eleverne bor forskellige steder i verden, og der derfor er tidsf
2. orskelle.

Bestyrelsen tog orienteringen til efterretning.

1. Helge og Marianne orienterede om status på arbejdet med skolens indsatsområder. Det er sket rigtig meget i løbet af året, og mange af indsatsområderne fortsætter næste år. Elevrepræsentanterne var særligt optaget af handleplanen vedrørende synlige evalueringskriterier, som de fandt fungerede rigtigt godt i fag, hvor det var implementeret.

Bestyrelsen tog orienteringen til efterretning.

1. Lena orienterede om skolens økonomi. På grund af covid-19 er budgetopfølgningen langt mere usikker end tidligere år på samme tidspunkt. Resultatet forventes ikke at afvige væsentligt fra det, som bestyrelsen har vedtaget.

Bestyrelsen tog orienteringen til efterretning.

1. Kommende bestyrelsesmøder

* 24. september 2020

mødet afholdes på Aarhus Universitet (afgang fra VK kl. 15.15)

* 10. december 2020
* 18. marts 2021
* 8. juni 2021

1. Bestyrelsen tog afsked med elevrepræsentanterne og takkede dem for arbejdet i bestyrelsen.

Referent Lena Mørch Nielsen

Esben Hvam Jens Rohde

formand

Annette Rasmussen Vakant plads

Tine Sommer Vakant plads

Claus Dithmer Maria Diget Aamann

Oliver Simmelsgaard Johan Nørgaard Kjeldsen

Oscar Lykkegaard Jakobsen Helge Markussen